Осип Манделщам
Където се гнезди нощта…

Превод от руски: Мария Вирхов, —

chitanka.info

Където се гнезди нощта

и глъхне хладно в Зодиака,

октомври, сухите листа

откърмени в пастта на мрака.

Къде летите? И защо

дървото живо сте презрели?

Вам чужд е Витлеем и гол,

а яслите не сте съзрели.

За вас потомството, уви,

е блян. Безполовата злоба

владее мрачните ви дни,

безплодни ще гноите в гроба.

И на предела тишина,

сред безпонятната природа,

не вам отдават дан, не вам,

а на звездите вечните народи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.